作者:史達祖
標題:八歸
內容:秋江帶雨，寒沙縈水，人瞰畫閣愁獨。煙蓑散響驚詩思，還被亂鷗飛去，秀句難續。冷眼盡歸圖畫上，認隔岸、微茫雲屋。想半屬、漁市樵村，欲暮競然竹。須信風流未老，憑持酒、慰此淒涼心目。一鞭南陌，幾篙官渡，賴有歌眉舒綠。只匆匆眺遠，早覺閒愁掛喬木。應難奈，故人天際，望徹淮山，相思無雁足。